[{"text_idx": "#000000", "text": "Internacia Kongreso de Blindaj Esperantistoj"}, {"text_idx": "#000001", "text": "La junulara programo estos parto de 101-a Universala kongreso de Esperanto en Nitra, kiu okazos de la 23-a g\u0302is 30-a de julio 2016. La junulara programo estos preparita por c\u0302iuj ag\u0302aj kategorioj, vi devas plenumi nur unu kondic\u0302on \u2013 senti vin juna spirite. Jam estas preparita por vi malmultekosta log\u0302ado en la studenthejmo A. Bernola\u0301k, por kiu vi pagos nur 70 \u20ac por la tuta semajno! Se vi naskig\u0302is post la 31-a de decembro 1995, vi ec\u0302 ne pagas alig\u0302kotizon."}, {"text_idx": "#000002", "text": "La c\u0302eftemo de Junulara programo estos \u201cLa gejunuloj al la plenkreskuloj \u2013 la plenkreskuloj al la gejunuloj\u201d. G\u0302i signifas, ke ankau\u0306 c\u0302i-jare la junuloj preparis interesajn programerojn, ne nur por junuloj, sed por c\u0302iuj, kiuj sentas sin junaj. Ni kun g\u0302ojo ludos, kantos, sportumos, bambumos, ekskursos, sed ankau\u0306 helpos unu la alian kompreni teknikaj\u0302ojn, lingvaj\u0302ojn au\u0306 efikan labormanieron kaj multajn aliajn aferojn dum niaj prelegetoj, kursetoj kaj trejnadoj. Au\u0306 ni simple babilos vespere en la drinkejo kun c\u0302iuj, kies ag\u0302o pro la senc\u0302esa kurado de tempo superas la ag\u0302on de oficiala juneco."}, {"text_idx": "#000003", "text": "Vidu la prezentadon de la junulara programo, kiun niaj respondeculoj faris dum JES 2015/2016."}, {"text_idx": "#000006", "text": "Klarigoj pri la uzitaj koloroj:"}, {"text_idx": "#000007", "text": "Jen la plej gravaj aferoj, pri kiuj vi sciu nepre jam nun:"}, {"text_idx": "#000008", "text": "Kadre de la kongresa temo \u201cLa gejunuloj al la plenkreskuloj \u2013 la plenkreskuloj al la gejunuloj\u201d ni estos tuttage je via dispono c\u0302e la TEJO/SKEJ-budo, kie ni pretos helpi pri c\u0302iu ajn teh\u0302nika au\u0306 praktika problemo kiun vi havos dum la kongreso. Trovu nin se vi bezonas nian helpon!"}, {"text_idx": "#000009", "text": "Ni kore invitas vin partopreni la trinkomang\u0302an nokton tuj la unuan vesperon! C\u0302iuj, kiuj ne s\u0302atas enlitig\u0302i tro frue kaj preferas babili kun samideanoj jam dum la unua vespero de la kongreso, kunportu viajn naciajn mang\u0302aj\u0302ojn kaj/au\u0306 trinkaj\u0302ojn kaj prezentu ilin, kundividu kun aliaj dum tiu c\u0302i programero! Ni jam antau\u0306g\u0302ojas ekkoni viajn specialaj\u0302ojn."}, {"text_idx": "#000010", "text": "Ekkonu urbon Nitra kune kun ni! Kun via internacia teamo vi povos esplori kaj la urbocentron kaj ne-tiom-bone-konatajn urbopartojn, malnovan skribmanieron de tiu-c\u0302i regiono kaj amuzig\u0302i solvante plurajn taskojn. Ni promesas al vi neforgeseblan eventon."}, {"text_idx": "#000011", "text": "C\u0302u ne eblas por vi elspezi tiom da mono por la bankedo au\u0306 simple vi ne tiom s\u0302atas tiuspecan programeron? Ne gravas! Ni pretigis alternativan amuzig\u0302on antau\u0306 la balo: venu vingustumi kun ni! Vi havos la eblon provi diversajn kvalitajn lokajn vinojn kaj nur tie vi ekscios, kion signifas slovake jednohubka. \ud83d\ude42 Sekve ni plu amuzig\u0302os kune dum la kongresa balo."}, {"text_idx": "#000012", "text": "Ni preparas por vi neforgeseblan esperantan piknikumadon sur la herbejo apud la studenthejmo. Ni pretigos por vi mang\u0302aj\u0302ojn, tukojn kaj ankau\u0306 trankvilajn koncertojn, por ke vi povu pli profunde g\u0302ui la spiriton de la piknikumado. Kontrau\u0306 la kotizo vi ricevos kuponojn por mang\u0302aj\u0302oj kaj trinkaj\u0302oj, kiujn la organizantoj disdonos al vi surloke."}, {"text_idx": "#000013", "text": "Ni ankau\u0306 pensis pri junuloj, kiuj s\u0302atus viziti la c\u0302efurbon de Slovakio kontrau\u0306 favora prezo. Memkompreneble ni supreniros la Bratislavan kastelon, vizitos la centron de la urbo kaj vi havos ankau\u0306 tempon por mem ekkoni la urbon. La ekskurso estos piedira dum la tuta tago en la urbo kaj la nombro de partoprenantoj estos limigita. (Prioritaton havas gejunuloj, se restos liberaj lokoj ni vendos la ceterajn biletojn surloke en la budo de la junulara programo dum la movada foiro al la unuaj, kiuj venos. \ud83d\ude42 )"}, {"text_idx": "#000014", "text": "Junulara senpaga piedira ekskurso al la monto Zobor (27.7.2016, 10:00-14:30 horo)"}, {"text_idx": "#000015", "text": "C\u0302u vi estas sportema au\u0306 simple s\u0302atas naturon kaj promenojn en g\u0302i? Tiukaze tiu c\u0302i ekskurso estas tre tau\u0306ga por vi! La monto Zobor superstaras la urbon Nitro kaj ofertas tre belan panoramon al la tuta urbo kaj ties c\u0302irkau\u0306aj\u0302o. Survoje oni praktikos geokas\u0302adon. Ekipu vin per bonaj s\u0302uoj, akvo kaj sunokulvitroj. \ud83d\ude42"}, {"text_idx": "#000017", "text": "Danckursoj \u2013 Dum la tuta arang\u0302o vi povos partopreni interesajn danckursojn (popolajn, tradiciajn slovakajn, c\u0302ardas\u0302on...)."}, {"text_idx": "#000018", "text": "Sportumado \u2013 Vi ankau\u0306 havos la eblecon partopreni diversajn programerojn gvidatajn de c\u0302armaj junaj sportistoj. Partoprenu la tradician piedpilkumadon ankau\u0306 c\u0302i-jare!"}, {"text_idx": "#000019", "text": "Trejnadoj kaj prelegoj \u2013 c\u0302u vi s\u0302atas labori en laborgrupoj au\u0306 simple au\u0306skulti fakajn prelegojn de junuloj? C\u0302u vi c\u0302iam volis fari braceleton por via amiko kaj ne sciis kiel? C\u0302u vi estas Geo-kas\u0302ad-s\u0302atemulo? Dum la junulara programo de UK 2016 vi povos partopreni c\u0302ion tion kaj ankau\u0306 aliajn interesaj\u0302ojn. Venu se tio interesas vin!"}, {"text_idx": "#000020", "text": "Se nia ric\u0302a programo ne interesis vin, eble niaj videoj konvinkos vin. \ud83d\ude42"}, {"text_idx": "#000021", "text": "Au\u0306 eble la slovakaj prezoj:"}, {"text_idx": "#000022", "text": "Mi estas studento de ekonomia teorio kaj financoj en Karola Universitato en Prago. Krom la studoj, kiujn mi tre s\u0302atas krom kelkaj malgrandaj problemoj, en mia libera tempo mi nag\u0302as, desegnas, somere iras al la montoj, vojag\u0302as kaj memkompreneble amuzig\u0302as. Multaj povus pensi, ke mi komencis aktivig\u0302i kaj lerni Esperanton nur c\u0302ar mia patrino estas en la movado, sed la plej granda instigo por esperantig\u0302i venis post kelkaj junularaj arang\u0302oj, kie mi ekkonis multajn mojosajn homojn. Nun mi estas en la nova estraro de SKEJ, kie mi estas vicprezidanto kaj komitatano A de TEJO, kaj multe g\u0302ojas pri tio, c\u0302ar mi povas aktivi en fakoj, kiuj interesas min. Pro tio mi ankau\u0306 g\u0302ojas, ke dum la UK 2016 en Nitra mi prizorgos la junularan programon, kie oni certe bezonos ankau\u0306 vian helpon. \ud83d\ude09 Interalie, mi havas la honoron partopreni nome de TEJO konferencon de CoMem, kiu okazos en Bruselo. Tio estas c\u0302io (mal)grava pri mi, do mi g\u0302ojas pri la onta kunlaboro kaj ankau\u0306 vidi novajn vizag\u0302ojn, c\u0302u en SKEJ au\u0306 g\u0302enerale en la E-movado."}, {"text_idx": "#000023", "text": "Mi estas studentino pri Monda Politiko kaj Internaciaj Rilatoj en la Universita\u0300 degli studi di Pavia en Italio. En pasinteco mi estis vicprezidantino de SKEJ kaj komitatano A de TEJO, nuntempe mi estas vicprezidantino de IEJ kaj prezidantino de SKEJ. Mi estas ankau\u0306 kunorganizanto c\u0302e pluraj arang\u0302oj: mi c\u0302eforganizas IJF 2016 kaj membras en la LKK por UK 2016, prizorgante la publikajn rilatojn."}, {"text_idx": "#000024", "text": "Mi esperantig\u0302is en 2008 dank\u2019 al mia fratino Pauli\u0301nka, kaj nun mi ne povas imagi mian vivon sen Esperanto. Inter miaj interesoj estas vojag\u0302ado, pianludado, lernado de lingvoj, desegnado kaj pentrado, fremdaj kulturoj, legado kaj muuultaj aliaj!"}, {"text_idx": "#000025", "text": "Mi estas studento pri financoj kaj leg\u0302o en Masaryk-universitato en Brno en C\u0302eh\u0302io. Nuntempe mi estas estrarano de SKEJ kaj prezidanto de Revizia komisiono de C\u0302EJ. Mi esperantig\u0302is en 2013 pro la kurso de Esperanto. Poste mi partoprenis JES-on kaj komencis evoluigi miajn esperantajn spertojn. Inter miaj interesoj estas piedpilkado kaj aliaj sportoj, legado, kaj ekde kiam mi estas en la Esperanto-movado mi tre s\u0302atas vojag\u0302i."}, {"text_idx": "#000026", "text": "Dum UK mi prizorgos reklamadon de la junulara programo kaj la tagan programon."}, {"text_idx": "#000027", "text": "Mi studas kognajn sciencojn en Bratislavo c\u0302ar mi volas legi pensojn de aliaj homoj... sed la oficiala versio por ne-esperantistoj estas, ke mi volas fari mian kontribuon al plibonigo de la slovaka klerigsistemo, c\u0302ar mi taksas g\u0302in iom neefika."}, {"text_idx": "#000028", "text": "Mi esperantig\u0302is antau\u0306 4 jaroj danke al Zuzka, kiu konvinkis min, ke esperantistoj estas c\u0302armaj mojosuloj kaj mi simple devas partopreni IJF-n (Internacia Junulara Festivalo en Italio) por vidi, ke tio veras. Mi enamig\u0302is al Esperantujo dum tiu renkontig\u0302o kaj partoprenis multajn aliajn ekde tiam. Mi s\u0302atas vojag\u0302i, ekkoni homojn, babili, danci, zorgi pri bestoj (c\u0302efe mia c\u0302evalo!), sportumi... Do krom la manko de bestoj, Esperantujo estas la perfekta loko por mi. \ud83d\ude42"}, {"text_idx": "#000029", "text": "Mi estas SKEJ-membro ekde 2012 kaj SKEJ-estrarano kaj g\u0302ia kasistino ekde 2015. Mi s\u0302atas organizi kaj helpi dum E-arang\u0302oj kaj dum UK mi prizorgos piknikon, urban ludon kaj kelkajn aliajn programerojn de junulara programo."}, {"text_idx": "#000030", "text": "Mi estas studentino de ekonomiko kaj financoj en Karola Universitato en Prago, sed mi devenas el Trenc\u030cianske Mitice. Mi tre s\u0302atas lerni lingvojn, kaj nuntempe mi tre interesig\u0302as pri Esperanto. Miaj interesoj estas ankau\u0306 dancado, muziko, historia skermado, astronomio, kuirado, verkado kaj vespervivo. Dank\u2019 al mia amo por vespervivo, mi volos volonte helpi dum UK 2016 en Nitra kun vesperaj aktivecoj de junulara programo. Estas vero, ke mi tre ofte prokrastas pro mia serio-dependeco, sed mi c\u0302iam sukcese finos kun c\u0302io."}, {"text_idx": "#000031", "text": "Mi esperantistig\u0302is dufoje: en 1986 kaj aktivis g\u0302is 1990, poste en 2011 mi denove komencis g\u0302ui la vivon en Esperantujo. Kiel s\u0302atantino de c\u0302iuspeca movo, dum UK mi gvidos danckursojn de slovakaj popoldancoj, akompanos vin dum la ekskursoj kaj ludoj. Mi respondecas pri c\u0302iuj partoprenontoj de 40+, kiuj sentas sin ankorau\u0306 junaj \u2013 ne hezitu kontakti min."}, {"text_idx": "#000032", "text": "Mi venas de Bratislavo, sed nuntempe mi log\u0302as en O\u0308rebro, Svedujo. Mi j\u0302us reekstudis c\u0302i tie pri genraj studoj (sed mia origina fako estas slavaj lingvoj kaj literaturoj)."}, {"text_idx": "#000033", "text": "Siatempe mi sufic\u0302e multe aktivis movade: en SKEJ kiel vicprezidanto, kaj en TEJO unue kiel komitatano A kaj poste kiel g\u0302enerala sekretario. Nuntempe mia E-agado estas pli kultura: c\u0302efe mi okupig\u0302as pri la feminisma blogo Egalecen kaj mi studas interlingvistikon en Poznano."}, {"text_idx": "#000034", "text": "Mi cetere esperantistig\u0302is jam en 2006. Komencig\u0302is tio per mia lingvemo, sed mi plene enamig\u0302is al Esperanto kiam mi ekkonis g\u0302ian mojosan komunumon."}, {"text_idx": "#000035", "text": "Inter miaj interesoj estas filmoj, feminismo, brodado, ludoj, kaj evidente lingvoj kaj vojag\u0302ado."}, {"text_idx": "#000036", "text": "Momenton, c\u0302u vere c\u0302iuj islamanoj estas teroristoj?\nKonkurso por la Semajno de Internacia Amikeco\nC\u0302AR: Liptov bonvenigas internacian renkontig\u0302on de esperantistoj\nTemo de la 101-a UK: \u201cSocia justeco \u2014 lingva justeco\u201d"}]